കാഞ്ഞിരമറ്റം

കേരളത്തിലെ എറണാകുളം ജില്ലയിൽ, കൊച്ചി നഗരത്തിന് ഏകദേശം 25 കിലോമീറ്റർ തെക്കുകിഴക്കായി സ്ഥിതിചെയ്യുന്ന കൊച്ചി നഗരത്തിന്റെ ഒരു പ്രാന്ത പ്രദേശമാണ് കാഞ്ഞിരമറ്റം. അരയങ്കാവ് ദേവി ക്ഷേത്രം, ഷെയ്ഖ് ഫരീദുദ്ദീൻ പള്ളി എന്നിവയുടെ പേരിൽ അറിയപ്പെടുന്നതാണ് ഈ സ്ഥലം.

എല്ലാ വർഷവും ജനുവരി 13 മുതൽ 14  വരെ ആഘോഷിക്കുന്ന കൊടികുത്ത് എന്ന ഉത്സവത്തിന്റെ പേരിൽ ഈ പള്ളി പ്രശസ്തമാണ്. കേരളത്തിലെ ഏറ്റവും പ്രധാനപ്പെട്ട മതപരമായ ഉത്സവങ്ങളിലൊന്നായ ഇത് വളരെ വർണ്ണാഭമായ ചടങ്ങുകളോടെയാണ് നടത്തപ്പെടുന്നത്. ഈ പ്രദേശത്തെ അരയങ്കാവ് ക്ഷേത്രം സംഘടിപ്പിക്കുന്ന ഗരുഡൻ തൂക്കം ഉൾപ്പെടുന്ന മറ്റൊരു പ്രശസ്തമായ ഉത്സവവും ഇവിടെ നടക്കുന്നു. ഇവിടുത്തെ പൂരം ഏറ്റവും പ്രശസ്തമായ ഒരു ആഘോഷമാണ്.

 കാഞ്ഞിരമറ്റം കൊടികുത്ത് 
ഷെയ്ഖ് ഫരീദുദ്ദീന്റെ സ്മാരകമായി നിർമ്മിക്കപ്പെട്ട കാഞ്ഞിരമറ്റം പള്ളിയിലാണ്  കൊടികുത്ത് എന്ന ഉത്സവം നടക്കുന്നത്. കാഞ്ഞിരമറ്റം കൊടികുത്തിലെ പ്രധാന ചടങ്ങായ ചന്ദനക്കുടം മഹോത്സവം രാത്രിയിലാണ് നടത്തപ്പെടുന്നത്. തീർത്ഥാടകർ ചന്ദനം പൊതിഞ്ഞ കലശം വഹിച്ചുകൊണ്ട് പള്ളിയിലേക്ക് ഘോഷയാത്ര നടത്തുന്നു. നെറ്റിപ്പട്ടം കെട്ടി അലങ്കരിച്ച ആറ് ആനകളുടെ അകമ്പടിയോടെ നടക്കുന്ന നാടോടി പ്രകടനങ്ങൾ ഈ ഉത്സവത്തിന് മാറ്റ് കൂട്ടുന്നു. പരമ്പരാഗത മുസ്ലീം കലാരൂപങ്ങളായ ഡഫ്മുട്ട്, കോൽക്കളി എന്നിവയും ഉത്സവ വേളയിൽ അവതരിപ്പിക്കപ്പെടുന്നു. പാട്ടും നൃത്തവും അവതരിപ്പിക്കുന്ന പരിപാടികളാണിവ.

കാഞ്ഞിരമറ്റം കൊടികുത്ത് വിവിധ പ്രദേശങ്ങളിൽ നിന്ന് ധാരാളം വിനോദസഞ്ചാരികളെ ഇവിടേയ്ക്ക് ആകർഷിക്കുന്നു. ഈ ഉത്സവവേളയിൽ ആളുകൾ പുതു വസ്ത്രങ്ങൾ ധരിച്ച് കാഞ്ചിരമറ്റം പള്ളിയിൽ പ്രാർത്ഥന നടത്താനായി എത്തുന്നു. ഇത് കേവലം ഒരു ഇസ്ലാമിക ആഘോഷമല്ല, മറിച്ച് എല്ലാ മത പശ്ചാത്തലത്തിലുമുള്ള ആളുകൾ വിവേചനമില്ലാതെ പങ്കെടുക്കുന്ന ഒരു   ഉത്സവമാണ്. ഈ ഉത്സവം സമ്പൂർണ സാമുദായിക ഐക്യം നിലനിറുത്തുന്നു. കൊടികുത്ത് ഉത്സവത്തിൽ പള്ളിയിലേക്ക് ഹൈന്ദവ വിശ്വാസികളും തിങ്ങിക്കൂടുന്നു. മേലേപ്പള്ളിയിൽ "വാവർ സ്വാമി" യുടെ ഒരു ശിലാസ്തംഭം ഉണ്ട്.

 സെന്റ് ഇഗ്നേഷ്യസ് യാക്കോബാ സിറിയൻ ചർച്ച് 
കാഞ്ഞിരമറ്റം പട്ടണത്തിനടുത്താണ് ഈ പള്ളി സ്ഥിതി ചെയ്യുന്നത്. സെന്റ് ഇഗ്നേഷ്യസ് വൊക്കേഷണൽ ആൻഡ് ഹയർ സെക്കൻഡറി സ്കൂൾ എന്ന പേരിൽ പള്ളിയുടെ കീഴിൽ നടത്തപ്പെടുന്ന ഒരു വിദ്യാലയം ഇവിടെ സ്ഥിതിചെയ്യുന്നു.

ജനുവരി 1,2 തീയതികളിൽ വിശുദ്ധ ഇഗ്നേഷ്യസ് യാക്കോബായ സിറിയൻ സഭ അന്ത്യോക്യയിലെ മൂന്നാമത്തെ പാത്രിയർക്കിസിന്റെ സ്മരണ ഒരു ആഘോഷമായി സംഘടിപ്പിക്കുന്നു.

 വിദ്യാഭ്യാസം 
സെന്റ് ഇഗ്നേഷ്യസ് വൊക്കേഷണൽ & ഹയർ സെക്കൻഡറി സ്കൂൾ, കാഞ്ചിരാമറ്റം

 കാഞ്ഞിരമറ്റം ടൌൺ 
മുമ്പ് ഇവിടെ ഒരു വലിയ ധാന്യമില്ല് പ്രവർത്തിച്ചിരുന്നതിനാൽ കാഞ്ഞിരമറ്റം പട്ടണം "മില്ലുങ്കൽ" എന്നും അറിയപ്പെടുന്നു. ആദ്യകാലങ്ങളിൽ പുത്തൻകാവ്, തൃപ്പൂണിത്തുറ പ്രദേശത്ത് ധാന്യ മില്ലുകൾ ഇല്ലായിരുന്നതിനാൽ ആളുകൾ ധാന്യം പൊടിയ്ക്കാൻ ഇവിടേയ്ക്ക് വന്നിരുന്നതിനാലാണ് "മില്ലുങ്കൽ" എന്ന പേര് വന്നത്. കാഞ്ഞിരമറ്റത്തിന് സമീപത്തുകൂടി ഒരു നദിയും ഒഴുകുന്നുണ്ട്. വിനോദത്തിനായി നദിയിലും സമീപത്തുള്ള വിവിധ ദ്വീപുകളിലും ബോട്ടിംഗ് സൗകര്യം ഉണ്ട്. കാഞ്ഞിരമറ്റം പട്ടണത്തിൽ നിന്ന് 1 കിലോമീറ്റർ തെക്കായി കാഞ്ഞിരമറ്റം റെയിൽവേ സ്റ്റേഷൻ സ്ഥിതി ചെയ്യുന്നു.

 സമീപത്തുള്ള ആകർഷണങ്ങൾ 
കാഞ്ഞിരമറ്റത്തിന് ഏകദേശം 9 കിലോമീറ്റർ വടക്കുകിഴക്കായി സ്ഥിതി ചെയ്യുന്ന ഒരു ക്ഷേത്രമാണ് ചോറ്റാനിക്കര ക്ഷേത്രം. ഇവിടെനിന്ന് 13 കിലോമീറ്റർ അകലെയായി ഹിൽ പാലസ്, തൃപ്പൂണിത്തുറ സ്ഥിതിചെയ്യുന്നു.

 അവലംബം 

വർഗ്ഗം:എറണാകുളം ജില്ലയിലെ ഗ്രാമങ്ങൾ
വർഗ്ഗം:Coordinates on Wikidata